Á eftir 1. gr. laganna kemur ný grein sem verður 2. gr. og orðast svo : Heimilt skal Sambandi íslenskra berkla - og brjóstholssjúklinga að reka happdrætti með peningavinningum . Dómsmálaráðherra setur í reglugerð nánari ákvæði um slíkt happdrætti og hefur að öðru leyti eftirlit með starfsemi þess . 2. gr. laganna , sem verður 3. gr. , orðast svo : Vinningar í happdrættinu skulu undanþegnir hvers konar opinberum gjöldum , öðrum en eignarskatti , á því ári sem þeir falla . Lög þessi öðlast þegar gildi . Greinargerð . Frumvarp þetta felur í sér heimild fyrir Samband íslenskra berkla - og brjóstholssjúklinga til að reka happdrætti með peningavinningum . Gert er ráð fyrir að ágóða af slíku happdrætti verði varið eins og mælt er fyrir um í lögum nr. 18 / 1959 . Ráðgert er að heimild til reksturs slíks happdrættis verði bundin sömu tímamörkum og mælt er fyrir í lögum nr. 18 / 1959 , þ.e. til ársloka 1999 , og mælt verði nánar fyrir um starfsemi happdrættisins í reglugerð sem dómsmálaráðherra setur . Verði þetta frumvarp að lögum er nauðsynlegt að breyta heiti laganna og verði heiti þeirra þá : Lög um happdrætti fyrir Samband íslenskra berkla - og brjóstholssjúklinga , SÍBS . Samkvæmt núgildandi lögum er Sambandi íslenskra berklasjúklinga einungis heimilt að reka vöruhappdrætti . Frá þeim tíma er heimild til reksturs slíks happdrættis var veitt hafa starfsskilyrði happdrætta breyst mikið og samkeppni aukist gríðarlega , einkum í kjölfar aukins framboðs happdrætta þar sem vinningar eru greiddir út í peningum . Samkeppnin hefur bitnað á happdrættum SÍBS og DAS sem einungis hafa haft heimild til að greiða andvirði vinninga út í vörum . Í nágrannalöndum okkar hefur orðið svipuð þróun og er nú svo komið að vöruhappdrætti í þeirri mynd sem þekkist hér á landi heyra sögunni til og af þeim sökum hefur íslenskum vöruhappdrættum verið ómögulegt að tengjast erlendum happdrættum . Við þessar aðstæður hafa vöruhappdrætti á borð við happdrætti Sambands íslenskra berkla - og brjóstholssjúklinga , SÍBS , og Dvalarheimilis aldraðra sjómanna , DAS , átt undir högg að sækja þar sem enginn áhugi er lengur fyrir því að fá andvirði vinnings greitt út í varningi og þátttakendur leita til peningahappdrættanna á kostnað fyrrgreindra vöruhappdrætta . Samkvæmt 2. mgr. 1. gr. laga nr. 6 / 1926 , um happdrætti ( lotterí ) og hlutaveltur ( tombólur ) , er óheimilt án lagaheimildar að setja á stofn „ peningahappdrætti eða önnur því lík happspil “ . Lagasetning í fyrrgreindu skyni er því nauðsynleg . Athugasemdir við einstakar greinar frumvarpsins . Grein þessi felur í sér heimild fyrir Samband íslenskra berkla - og brjóstholssjúklinga til reksturs happdrættis með peningavinningum . Gert er ráð fyrir að mælt verði nánar fyrir um starfsemi slíks happdrættis í reglugerð og þar með hvernig það yrði rekið . Ekki er unnt að veita leyfi til starfrækslu happdrættis af þessi tagi nema lagaheimild komi til .